Spre deosebilre de blocul 201E din Craioviţa Nouă, N4 se izolează cu panouri de tip sandwich, montate pe profil metalic la aproximativ 20cm de perete, pentru a crea o pernă de aer în jurul imobilului. Acum, faţada dinspre Calea Bucureşti este la final cu izolarea termică, iar balcoanele de la etajele 4 şi 5 au fost deja închise cu tâmpărie PVC şi geam termopan.

Patru societăţi funcţionează în paralel şi par să fie neobişnuit de eficiente. De izolarea termică se ocupă firma Thermomax, de închidererea cu termopan se ocupă Recon, iar Regia de Termoficare şi Compania de Apă distribuie pe orizontală conductele pentru agentul termic şi apă.

De data aceasta, ca să nu se mai autoamendeze, Primăria a obţinut toate autorizaţiile necesare reabilitării şi chiar dacă termenul prevăzut pentru execuţie este de 3 luni, lucrările se arată gata în 2 săptămâni.

„Regia de Termoficare şi Compania de Apă au început distribuţia pe orizontală. La cum au decurs lucrările, ne aşteptăm ca în 2 săptămâni să intrăm la curăţenie şi să finalizăm lucrarea“, a spus Radu Preda, directorul RAADPFL.

Primăriţa Craiovei preferă tehnologia cu panouri de tip sandwich care, în ciuda faptului că este mai scumpă, este singura soluţie rapidă şi pe termen lung pentru cele aproximativ 300 de scări de bloc care intră în prima tranşă a programului, lucrarea fiind garantată 25 de ani.